Համլետ Խոջիբաղյան

**Համլետ Գեորգիի Խոջիբաղյան** (), կրիոգեն և արագացուցիչային տեխնիկայի ոլորտի բարձր որակավորմամբ հայազգի ռուսաստանցի մասնագետ, «Նուկլոտրոն» բազային կայանի գլխավոր ինժեներ (2009–2014), ֆիզիկամաթեմատիկական գիտությունների թեկնածու, Բարձր էներգիաների ֆիզիկայի լաբորատորիայի գիտական հետազոտությունների տնօրեն։ Ռուսաստանի Դաշնության կառավարության գիտության և տեխնոլոգիայի մրցանակի դափնեկիր (2010), Միջուկային հետազոտությունների միացյալ ինստիտուտի (ՄՀՄԻ) չորս առաջին մրցանակների դափնեկիր։ Արժանացել է «ՄՀՄԻ-ի պատվավոր աշխատակից» կոչմանը։ Կրիոգեն տեխնիկայի և գերհաղորդականության վերաբերյալ միջազգային խորհրդակցությունների և գիտաժողովների կազմակերպիչ, ավելի քան 150 գիտական հրապարակումների և երկու գյուտերի հեղինակ և համահեղինակ։

## Կենսագրություն
Համլետ Խոջիբաղյանը ծնվել է 1950 թվականի օգոստոսի 16-ին: Մոսկվայի Բաումանի անվան պետական տեխնիկական համալսարանն ավարտելուց և Կուրչատովի անվան ատոմային էներգիայի ինստիտուտում ինտերնատուրա անցնելուց հետո երիտասարդ մասնագետն իր կյանքը կապել է մերձմոսկովյան Դուբնա քաղաքի միջազգային գիտական կենտրոնի հետ:

1973 թվականից Համլետ Խոջիբաղյանն աշխատել է Միջուկային հետազոտությունների միացյալ ինստիտուտում (ՄՀՄԻ)։ Կարիերան ՄՀՄԻ-ում սկսելով որպես կրտսեր գիտաշխատող՝ Խոջիբաղյանն արագորեն իրեն դրսևորել է որպես տաղանդավոր հետազոտող և ինժեներ:

1988 թվականից Համլետ Խոջիբաղյանը ղեկավարել է ՄՀՄԻ-ի Բարձր էներգիաների ֆիզիկայի լաբորատորիայն՝ այն վերածելով գերհաղորդիչ տեխնոլոգիաների աշխարհի առաջատար կենտրոններից մեկի։ Նրա ղեկավարությամբ լաբորատորիան իրականացրել է բազմաթիվ միջազգային նախագծեր՝ ամրապնդելով Ռուսաստանի գիտության դիրքերը համաշխարհային ասպարեզում։

Մահացել է 2025 թվականի հունիսի 6-ին, 74 տարեկանում:

## Աշխատանքային գործունեություն
Համլետ Խոջիբաղյանը ներկայացրել է «Նուկլոտրոն» համալիրի առաջին կոնցեպտուալ նախագիծը․ դա մեծածավալ մագնիսական համակարգերի ստեղծման համար գերհաղորդականության տեխնոլոգիա է։ Հայ գիտնականը դրա ստեղծողներից մեկն է, որը կարևոր ներդրում ունի դրա մշակման, մոնտաժի և փորձարկման գործում։

2010 թվականից նա ղեկավարել է NICA նախագծի ուժեղացուցչի և կոլայդերի նախատիպերի և լիամասշտաբ գերհաղորդիչ մագնիսների ստեղծման գիտահետազոտական և փորձարարակոնստրուկտորական աշխատանքները և ՄՀՄԻ/BMBF համատեղ «Accelerator magnet R&D» նախագծի համաղեկավարն էր:

## Պարգևներ, կոչումներ
* «Հայրենիքին մատուցած ծառայությունների համար» 2-րդ աստիճանի շքանշանի մեդալ (2022 թվականի նոյեմբերի 17)՝ *գիտության զարգացման գործում ներդրման և երկարամյա բարեխիղճ աշխատանքի համար*
* Ռուսաստանի կառավարության մրցանակ գիտության և տեխնոլոգիայի ոլորտում (2010)
* ՄՀՄԻ-ի չորս մրցանակ
* «ՄՀՄԻ-ի պատվավոր աշխատակից» կոչում
* «Մոսկվայի մարզին մատուցած ծառայությունների համար» 3-րդ աստիճանի նշան
* Ռուսաստանի Դաշնության գիտության և բարձրագույն կրթության նախարարության պատվոգիր
* «Մարտահրավեր» մրցանակ․ ապագայի տեխնոլոգիաների ոլորտում Ռուսաստանի ազգային մրցանակ (2023)՝ գերբարձր հզորության էներգիայի կուտակման և նոր ֆիզիկայի հետազոտությունների համար նախատեսված բարձրջերմաստիճանային գերհաղորդիչ նյութի վրա հիմնված մագնիսների մշակման համար

## Ծանոթագրություններ

## Գրականություն
* 

## Արտաքին հղումներ
* Համլետ Խոջիբաղյանը Math-Net.Ru մաթեմատիկական պորտալում

Կատեգորիա:«Հայրենիքին մատուցած ծառայությունների համար» շքանշանի 2-րդ աստիճանի մեդալով պարգևատրվածներ
Կատեգորիա:Հայ ֆիզիկոսներ